Urmareste Modifică dimensiunea fontului: Play

Bucureşti, 30 mar /Agerpres/ - Rata şomajului a fost de 6,6% în trimestrul IV 2015, în creştere cu 6,5% faţă de trimestrul anterior, cel mai ridicat nivel al şomajului, 21,8%, fiind înregistrat în rândul tinerilor (15-24 ani), potrivit datelor Institutului Naţional de Statistică remise, miercuri, AGERPRES.



Pe sexe, ecartul dintre cele două rate ale şomajului a fost de 1,3 puncte procentuale (7,2% pentru bărbaţi faţă de 5,9% pentru femei), iar pe medii rezidenţiale, de 0,3 puncte procentuale (6,5% pentru mediul urban, faţă de 6,8% pentru mediul rural).



Rata de ocupare a populaţiei în vârstă de muncă (15-64 ani) a fost de 61,4%, în ultimul trimestru al anului trecut, în scădere cu 1,8 puncte procentuale faţă de trimestrul anterior, în timp ce rata de ocupare a tinerilor (15-24 ani) a fost de 23,5%,



Gradul de ocupare era mai mare pentru bărbaţi (69,7%, faţă de 52,9% pentru femei) şi pentru persoanele rezidente din mediul urban (62,2% faţă de 60,4% în mediul rural).



În trimestrul IV 2015, rata de ocupare a populaţiei în vârstă de 20-64 ani a fost de 66,1%, la o distanţă de 3,9 puncte procentuale faţă de ţinta naţională de 70% stabilită în contextul Strategiei Europa 2020.



Populaţia activă a României era de 9,085 milioane persoane, din care 8,483 milioane persoane erau ocupate şi 602.000 persoane erau şomeri. AGERPRES/ (AS - editor: Andreea Marinescu)